
«Avi, et trauré d’aquí». Dramatúrgia i direcció: Víctor Borràs Gasch, a partir de la novel·la de Joan Pinyol Colom. Intèprets: Àurea Márquez, Miquel Malirach. Escenografia: Llorenç Corbella. Vídeo: Nina Solà. Assessorament de moviment: Montse Colomé. Il·luminació: Marco Rubio. Espai sonor: Laia Vallès. Vestuari: Nídia Tusal. Ajudantia de direcció: Pau Senserrich. Producció i distribució: Maria Hervàs i Míriam Millet. Administració: Montse Valentí i Yolanda Torralbo. Comunicació i premsa: Maria Moix, Míriam Salazar. Assistència tècnica: Íngrid Codina i Daniel Roda. Cap tècnic: Pau Senserrich. Producció: Teatre Nu. Fotografia: Sílvia Poch. Sala Atrium, Barcelona. Grec'26. Del 25 de juny al 5 de juliol 2026.
______________________________________________________
Guerres que no s’acaben


El teatre documental té un risc evident: creure’s que la força del material de partida ja fa la feina. I no. Sense destresa dramatúrgica, sense criteri escènic i sense capacitat de síntesi, la realitat pot ser només un llast. En el nou espectacle de Teatre Nu, Avi, et trauré d’aquí, per sort, això no passa. La dramatúrgia de Víctor Borràs entén molt bé què cal explicar i, sobretot, com convertir una història d’una enorme densitat política i emocional en un espectacle clar, tens i teatralment eficaç que no defuig l’etiqueta de teatre documental sinó que en presumeix amb orgull.

El cas de Joan Pinyol, net de Joan Colom, és d’aquells que retraten un país molt millor que qualsevol discurs institucional. El seu avi, republicà mobilitzat el 1938, va morir de tifus a la presó de la Seu Vella de Lleida i les seves restes van acabar al Valle de los Caídos sense que la família en sabés res. La seva mare es va passar anys portant flors a una fossa comuna del cementiri de Lleida d’on el seu marit havia estat extret amb nocturnitat i traïdoria perquè és així com es tracta els perdedors. Com ell, desenes de milers de cadàvers més van ser traslladats al mausoleu on, uns metres més amunt, reposava —aquest sí per voluntat pròpia i molt ben documentat— el seu botxí. Ni morts no els van deixar en pau.

L’obra, basada en el llibre homònim en el qual Pinyol explica el seu cas, té l’encert de no dispersar-se i anar al moll de l’os d’aquesta barbàrie burocratitzada sense oblidar, naturalment, que som al teatre i que això té unes implicacions formals que no es poden obviar. Així, i en una estructura molt sàviament dosificada, les parts documentals es combinen amb dramatitzacions sorgides de tot el material que Pinyol ha recopilat al llarg dels anys.

Escènicament, la proposta se sosté sobre una intel·ligència formal notable. L’espai de Llorenç Corbella, senzill però dúctil, permet travessar els diferents àmbits de l’acció amb agilitat i ritme. I l’espai sonor de Laia Vallès, juntament amb les projeccions de Nina Solà, afegeixen una capa imprescindible a un argument que no es separa ni un moment de la realitat.

I després hi ha els intèrprets. Àurea Márquez torna a demostrar aquest camaleonisme seu tan valuós, capaç de passar del dolor més amarg a la contenció més natural amb una facilitat interpretativa encomiable. Miquel Malirach funciona bé com a alter ego de Joan Pinyol i tot fa pensar que el temps li acabarà donant més aplom i consistència.

El més punyent d’Avi, et trauré d’aquí, però, és una altra cosa: constatar que la Guerra d’Espanya no ha acabat. Continua allà, enquistada entre criptes, expedients, protocols i discursos públics sobre memòria històrica que massa sovint només són retòrica. I això, quan el teatre ho assenyala amb aquesta claredat, remou i emprenya. Com ha de ser.
Marc Sabater, Recomana, 18 maig 2026
Honesta determinació


El mèrit de l’autor i director Víctor Borràs amb la dramatúrgia d’Avi, et trauré d’aquí és donar una clau narrativa que manté la cronologia dels fets i que mostra la paradoxa d’un Estat que sap que està en fals legalment, però que no és prou resolutiu en corregir la deficiència. La lluita de Joan Pinyol és la de tots. Perquè és incomprensible que, soldats republicans que van perde la vida com a conseqüència del cop d’estat, hagin servit per omplir el mausoleu del Valle de los Caídos. La peça repassa la peripècia de com el net descobreix l’any 2008 que el seu avi, mort de tifus a la Seu de Lleida (que feia les funcions de presó, acabada la guerra), ja no està enterrat a la fossa del cementiri de Ponent, sinó que s’ha traslladat, sense avisar ningú, a Cuelgamuros des del 1965.

Miquel Malirach és aquest professor de català que, un dia anant a fer fotocòpies a la papereria veïna del centre (sobre pronoms febles), descobreix el gran engany. La sort fa que el seu interès per conèixer més dels motius d’aquest canvi d’enterrament el converteix en un testimoni que esdevé representant dels familiars de republicans que volen reclamar els ossos dels soldats traslladat per reposar a un edifici fantasmagòric construït per a glòria del feixisme, i que ara la llei de la memòria històrica, tracta de contextualitzar, encara avui. Àurea Márquez (La dona del tercer segona, també de Borràs) juga el paper comodí d’aquesta mena de conferència parlada en què l’espai és el tercer personatge. Des de la broma de com explicar claus per captivar tot explicant la història, al dolor de la dona (i després de la filla) que veu com el seu marit mai més tornarà.

Un cub rotatori desplega amb uns llums leds al sostre permeten fer canvis d’espais constants. El present succeeix al davant, mentre que els diferents passats (des de les cartes de la Guerra Civil del 1938) es produeix darrere el tul, on també hi ha projeccions. És un recurs senzill i que aporta una varietat notable. Com l’armari sense porta de dins que, tant aviat és banc, com taulell, fossa, o racó on llegir als fills les cartes del pare. L’escenògraf Llorenç Corbella, com ja assolia a Estimadíssims malvats (una altra producció per a adults de Teatre Nu) un element abstracte construeix espais amb eficàcia.

L’obra coincideix amb les ficcions de Rasa i L’Albada, també dins del cartell del Festival Grec. Si Pinyol acabaria fent un llibre amb la seva persecució constant, també els germans Castells en farien un llibre (i un espectacle) amb els pares que van trobar a la masia pairal: Papers de la guerra.

Els catalans saben la importància de ser tossuts amb allò que saben que és just. I, sobretot, que la llei els ha acabat donant la raó. Fa més de 25 anys de l’aprovació del retorn dels papers de Salamanca, i encara no hi són tots, i comprensiblement. També l’amnistia després de l’1-O el 2017, amb aquella sentència incendiària el 2019, que es va aprovar el 2024, encara ha de fer-se plenament efectiva. L’Estatut de Catalunya, fa pocs dies aprovat (tot i les retallades) i que el Tribunal Constitucional encara revisaria a la baixa, continua sense desplegar-se, diuen els que el van impulsar. Joan Pinyol no sap si confiar en resoldrà la seva promesa del 2008. Sap que la seva lluita és desigual, pero no abandona una determinació honesta, que transmet als espectadors (i a la comunitat), que hi emptatitza i s’hi agermana.

Jordi Bordes, Recomana, 30 juny 2026

Un Pinyol inofensiu


La memòria històrica és una taca que els vençuts ens entossudim a escampar perquè la marca que deixi no se l’emporti cap rentada. Som un poble forjat per la derrota, per l’impediment de voler ser lliures, de tenir la identitat que vulguem. I recurrentment insistim a explicar sempre aquesta Història. La cultura és l’eina ideal per fer que el record romangui i des del teatre es dona un acte de comunió que ens agermana i ens fa més conscients. Per això des de la ficció, des del teatre documental, des de l’autoficció, des de la poesia o altres formats narratius, qualsevol història enfangada en el record de la Guerra Civil mereix ser contada. Això sí, és important trobar la millor manera d’explicar-la o caurem en el vici de la repetició i la sobreexplicació. A l’avi de Joan Pinyol encara no l’han tret del Valle de los Caídos. Un bon motiu per continuar explicant la seva història a la Sala Atrium.

El 2013 es va emetre al Sense ficció de TV3 Avi, et trauré d’aquí, un reportatge sobre la batalla d’un professor de català, Joan Pinyol, per treure el seu avi del Valle de los Caídos on havia estat enterrat durant la dictadura sense que la mateixa família no en sabés res de res. És un bon reportatge, extens, on s’exposa la història del Joan, però acompanyada d’altres històries de persones que han tingut familiars amb la mateixa sort.

La tasca documental tracta d’explicar l’origen del mausoleu i com aquest va acabar acollint els ossos d’aquells republicans. Al mateix temps, reflecteix com els familiars afectats s’uneixen per forçar als polítics a treure els cadàvers d’aquell mausoleu franquista. La història pròpia del Joan Pinyol queda diluïda en un enfocament més general. Però quan Víctor Borràs Guasch i la gent de Teatre Nu van agafar el llibre que Pinyol va publicar explicant la història del seu avi, van decidir que ambdós, avi i net, serien els protagonistes. De fet, la veu cantant és la del net, el Joan Pinyol que descobreix la veritat.

Ja fa uns anys que Víctor Borràs està fent un salt qualitatiu com a autor: La dona del tercer segona i Els ossos de l’irlandès són dues bones mostres. Aquí, però, obvia la ficció i decideix posar-se al servei de la història del professor de Capellades. En el camí, perd la possibilitat d’enfocar-se en altres aspectes que el reportatge sí que aprofundeix. Però ja està bé així. Si tenim el llibre i el reportatge, l’obra de teatre s’ha de trobar enmig.

D’aquesta manera, veiem un recorregut vital del personatge, des de la descoberta de l’article de Sàpiens on surt el nom del seu avi, Joan Colom Solé, com un dels traslladats a la infausta vall fins a la gravació del reportatge que l’equip de Sense ficció fa allà i on Pinyol es conjura a fer el que calgui per portar el seu avi a casa. Però el més important són els records en blanc i negre que se’ns expliquen des de les cartes guardades per la seva mare. L’autor va teixint les escenes com una espècie de road movie on dues històries van avançant en paral·lel: la recerca del net, per una banda; i per l’altra, el viatge que va haver de fer l’avi Colom d’ençà que va ser cridat a files fins que va ser empresonat a La Seu Vella on morí.

En les recreacions d’aquests flaixbacs, sempre des de la paraula parlada i la quietud del monòleg, trobem aquelles parts més emocionants, tant pel patiment de l’avi com pel coratge de l’àvia que intenta treure ferro al drama davant els seus fills. Contràriament, el sentiment que desperten aquests paratges, el to en què es narra les investigacions del net és massa asèptic, falta més mala llet pel que fa al protagonista. És indignant tot el que els hi ha passat en aquesta família, però aquesta ràbia no traspua en cap moment. No sé si és candidesa o simplement resignació, però aquest Joan Pinyol no s’emmotlla al seu homòleg real que en el reportatge televisiu sí que mostra la disconformitat.

Els dos actors, Àurea Márquez i Miquel Malirach, es desdoblen en diferents personatges, sobretot ella, i van caminant per les diferents escenes en un espai configurat per una estructura cúbica giratoria, amb una pantalla translúcida on es poden projectar diferents vídeos per crear transicions o explicar passatges del passat. Dins aquesta estructura recreen escenes amb una senzilla banqueta. En aquest espai, els dos actors expliquen totes aquestes històries, però els falta una mica més d’espurna i convenciment. El text potser no els acaba de portar, però segurament les decisions de direcció podrien haver estat més afinades en aquest sentit. El gran encert, això sí, és el de donar la possibilitat al Miquel Malirach (ex Mali, de Mali Vanilli) de cantar, juntament amb la seva companya, cançons populars que exemplifiquen bé el patiment d’aquells personatges.

El senador del PP Alejandro Muñoz Alonso afirma al Sense ficció que un poble seriós accepta tant les pàgines brillants com les pàgines negres de la selva historia. Aquesta acceptació de què parla és la llosa sobre la qual s’amaguen tots els crims de lesa humanitat comesos durant la dictadura, però també en democràcia. Mentre continuï l’obstinació de tots els Joans Pinyols, d’aquí i d’allà, no deixarem de ser un poble que busqui justícia, posant el focus en les pàgines negres perquè no ens ennuvoli la conformitat de l’oblit. El teatre sempre estarà al servei d’aquesta missió.

Martí Figueras, Núvol, 1 juliol 2026

